《咏棋二首 其二》
明代·唐文凤

大圣有唐尧，创法何明智。妙测鬼神机，巧泄阴阳秘。

子圆讶布鬼，局方疑象地。三百六十路，亿兆万千义。

相对试手谈，所得在心计。要识生死关，当知动静势。

点白既已难，拈黑亦不易。自经下著迟，遽失加倍利。

灵变通仙术，谋略岂儿戏。如环乃无端，似屏而有倚。

首尾常山蛇，奇骏荥河骥。洪涛纵巨鳞，秋空横独鸷。

或疑偏将军，或居大元帅。堂堂列营阵，正正张旗帜。

严整犹合队，纷纠若离次。冲突左右车，游击前后骑。

出险喜获安，升高虑将坠。困围每坚壁，示敌从缓辔。

减灶佯退怯，伏弩潜夙备。就粘必可待，投劫尚堪致。

始疑倏终信，远谍俄近惎。辅汉陈曲逆，救秦田无忌。

勇躁久用挑，饥贪怠吞饵。敌忾急擒首，修睦诚委质。

气馁应俟养，锋锐欲少避。守关恃其隘，背水定其志。

撞斗嗟范增，奉槃快毛遂。棋经古攸同，兵法今奚异。

是以博识人，察此精微意。晷刻弗暂忘，閒适乃能置。

竹院每闻声，玉堂常近侍。瀛洲风日好，巴园岁月驶。

沸鼎茶香清，拂枰槐影翠。承恩谕赋诗，效愚敬题字。

愧乏杜老才，陋匪柳公记。斐然成短章，冥搜五经笥。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。